ไบเดนลงนามร่างกฎหมายโครงสร้างพื้นฐาน 1 ล้านล้านดอลลาร์ 
Bipartisan measure includes improvements for roads, rails, bridges and increased broadband internet access 
WASHINGTON — ทำเนียบขาวระบุในวันจันทร์ว่า สมาชิกรัฐสภาจากทั้งสองพรรค ผู้ว่าการรัฐต่าง ๆ นายกเทศมนตรี รวมทั้งผู้นำสหภาพแรงงานและภาคธุรกิจ ต่างเข้าร่วมในพิธีลงนามนี้ด้วย กฎหมายดังกล่าวถือเป็นการทำงานร่วมกันของสมาชิกพรรคเดโมแครตและพรรครีพับลิกันในสภาฯ ซึ่งไม่เกิดขึ้นบ่อยนัก โดยสมาชิกวุฒิสภาจากพรรครีพับลิกัน 19 คนร่วมกับสมาชิกวุฒิสภาพรรคเดโมแครตทั้ง 50 คน รับรองร่างกฎหมายนี้ ขณะที่ในสภาผู้แทนราษฎรสหรัฐฯ มี ส.ส.รีพับลิกัน 13 คน ที่ลงมติรับรอง และมี ส.ส.เดโมแครต 6 คนที่ออกเสียงคัดค้าน ก่อนการลงนามอย่างเป็นทางการ ปธน.ไบเดน กล่าวว่า "พรรคเดโมแครตและพรรครีพับลิกันต่างร่วมมือกันทำให้เกิดผลลัพธ์ที่แท้จริง" และว่า "วันนี้เราทำสำเร็จ และอเมริกาเดินหน้าอีกครั้ง" อดีตประธานาธิบดีโดนัลด์ ทรัมป์ กล่าวโจมตีบรรดาสมาชิกพรรครีพับลิกันที่ออกเสียงสนับสนุนร่างกฎหมายนี้ โดยบอกว่า สมาชิกรีพับลิกันเหล่านั้นควรละอายในตัวเองที่ออกเสียงสนับสนุนร่างกฎหมายของไบเดน ด้าน ส.ส. มาร์จอรี เทย์เลอร์ กรีน แห่งรัฐจอร์เจีย สังกัดพรรครีพับลิกัน กล่าวว่าสมาชิกรีพับลิกันที่สนับสนุนร่างกฎหมายดังกล่าวคือ "คนทรยศ" พร้อมกับทวีตเบอร์โทรศัพท์ของพวกเขา ขณะที่ผู้ต่อต้านร่างกฎหมายนี้ต่างเรียกร้องให้มีการขู่เอาชีวิตสมาชิกพรรครีพับลิกันเหล่านั้นเช่นกัน ภายใต้ร่างกฎหมายดังกล่าว รัฐบาลสหรัฐฯ จะใช้งบประมาณราว 150,000 ล้านดอลลาร์ในโครงการก่อสร้างและปรับปรุงถนน สะพาน เครือข่ายรางรถไฟ และขยายระบบขนส่งมวลชนต่าง ๆ ทั่วประเทศให้รองรับผู้สูงอายุและคนทุพพลภาพได้มากขึ้น นอกจากนี้ยังมีงบประมาณ 65,000 ล้านดอลลาร์สำหรับโครงการขยายเครือข่ายอินเทอร์เน็ต โดยเฉพาะครอบครัวรายได้ต่ำ ชุมชนในชนบทและพื้นที่ของชนเผ่าพื้นเมืองต่าง ๆ 50,000 ล้านดอลลาร์สำหรับการปรับปรุงระบบโครงสร้างพื้นฐานเพื่อรับมือการเปลี่ยนแปลงของสภาพภูมิอากาศและการโจมตีทางไซเบอร์ โครงการยกระดับโครงสร้างพื้นฐานทางเศรษฐกิจนี้ยังรวมถึงการพัฒนาเครือข่ายไฟฟ้า น้ำประปา ระบบบำบัดน้ำเสีย และสนามบินต่าง ๆ มูลค่ากว่า 150,000 ล้านดอลลาร์ ตลอดจนงบประมาณสำหรับการก่อสร้างเครือข่ายสถานีจ่ายไฟสำหรับรถยนต์ไฟฟ้า การจัดซื้อรถโรงเรียนพลังงานไฟฟ้าและพลังงานไฮบริดสำหรับโรงเรียนรัฐบาลทั่วประเทศ เป็นต้น เมื่อวันอาทิตย์ ทำเนียบขาวประกาศแต่งตั้งอดีตนายกเทศมนตรีนครนิวออร์ลีนส์ มิตช์ แลนดริว เป็นผู้ดูแลแผนก่อสร้างและปรับปรุงโครงสร้างพื้นฐานเหล่านี้ หลังจากพิธีลงนามในวันจันทร์สิ้นสุดลง ประธานาธิบดีไบเดนจะเดินทางไปรัฐต่าง ๆ เพื่อตรวจสอบโครงการต่าง ๆ ที่จะได้รับงบประมาณจากรัฐบาล รวมทั้งเน้นย้ำความสำคัญของแผนพัฒนาโครงสร้างพื้นฐานทางเศรษฐกิจมูลค่า 1 ล้านล้านดอลลาร์ฉบับนี้